Traficul feroviar este oprit temporar între stațiile Prunișor și Gârnița, după ce un tren de marfă a lovit mortal o persoană, a anunțat miercuri CFR SA.
Potrivit companiei, în jurul orei 10.30, mecanicul unui tren de marfă al operatorului național a anunțat că a accidentat o persoană surprinsă pe linia de cale ferată între stațiile Prunișor și Gârnița (linie simplă), la km 338+000.
În intervalul orar necesar desfășurării cercetărilor la locul accidentului, trenurile IR 72, care circulă în relația București Nord - Curtici, și IRN 348, care circulă în relația Arad - București Nord, staționează temporar în gările Prunișor, respectiv Balota.